Juuni 2006

Juuni 2006, kroonika

1. juuni

Austria, Itaalia, Sloveenia ja Horvaatia roheliste liikumise esindajad allkirjastasid leppe Aadria Alpide Rohelise Foorumi loomiseks, mille peamine eesmärk on tõhustada keskkonnakaitset Aadria mere regioonis.
Suurbritannias Billinghami ammoniaagitehases toimus öösel plahvatus. Plahvatuse tagajärjel puhkenud tulekahju saadi kiiresti kontrolli alla, ükski inimene raskelt vigastada ei saanud.
Saksamaa Bundestag kiitis heaks kuni 780 sõduri saatmise Euroopa Liidu rahutagamisjõudude raames vaatlema juulis 2006 parlamendivalimisi Kongo Demokraatlikus Vabariigis.
Leedu president Valdas Adamkus nimetas tagasiastunud Algirdas Brazauskase asemel riigi peaministri kohusetäitjaks senise rahandusministri Zigmantas Balčytise.
Egeuse meres Ýdra saare lähistel põrkasid kokku Kreeka tanker Agios Artemios ja Türgi kaubalaev Han. Panama lipu all sõitnud kaubalaev Han uppus, üks türgi meremees sai surma ja viis vigastada.
Türgis İstanbuli Üsküdari linnaosas põhjustas viiekorruselise hoone keldris asuvas lasketiirus kogemata elektrijuhtme pihta tulistatud kuul plahvatuse, milles sai vigastada 14 inimest.
Ida-Timoril astusid vägivaldsete meeleavalduste tagajärjel tagasi siseminister Rogério Lobato ja kaitseminister Roque Rodrigues.

2. juuni

Euroopa Liit keelustas linnugripi inimesele ohtliku vormi H5N1 kiire leviku tõttu linnulihatoodete impordi Rumeeniast.
Tšehhi Vabariigis algasid kaks päeva kestvad parlamendivalimised.
Itaalia pealinnas Roomas kohtusid Itaalia peaminister Romano Prodi ja Itaalias puhkusel viibinud Suurbritannia peaminister Tony Blair.
Ungaris avalikustati peaminister Ferenc Gyurcsány valitsuse uus koosseis. Välisministriks sai Kinga Göncz ja kaitseministriks Imre Szekeres.
Venemaa Föderatsiooninõukogu tagandas president Vladimir Putini ettepanekul riigi peaprokuröri Vladimir Ustinovi.
Venemaa president Vladimir Putin tagandas ka Neenetsi autonoomse ringkonna administratsiooni ülema Aleksei Barinovi ja nimetas ülema kohusetäitjaks Valeri Potapenko.
Ukraina koosseisu kuuluva Krimmi Autonoomse Vabariigi Ülemnõukogu nimetas riigi uueks peaministriks Viktor Plakida.
Türgi lääneosas Balıkesiri provintsis Odaköy küla lähistel hukkus kaevanduses toimunud metaaniplahvatuses 17 kaevurit.
Venezuela pealinnas Caracases algas OPECi riikide ministrite tippkohtumine.
Tšiili õpilasrahutused: keskkooliõpilaste esindajad lükkasid tagasi valitsuse ettepanekud meeleavalduste lõpetamiseks, sest keelduti rahuldamast nende nõuet tasuta sõiduks ühistranspordis.
Iisraeli väed ründasid Nabluse linnas haiglat ja vahistasid 20-aastase raskelt haavatud Palestiina Vabastusrinde liikme Jawad al-Kaabi.
Ida-Timori uueks kaitseministriks nimetati riigi senine välisminister ja Nobeli rahuauhinna laureaat José Ramos Horta. Siseministriks sai senine siseministri asetäitja Alcino Barris.
Suurbritannia ülemereterritooriumi Montserrati peaministriks vannutati Lowell Lewis.

3. juuni

Vatikanis kohtusid paavst Benedictus XVI ja Suurbritannia peaminister Tony Blair. Kohtumise keskseteks teemadeks olid eri usundite koostöö äärmusluse ja terrorismi ohjeldamisel ning meetmed vaesuse leevendamiseks Aafrika riikides.
Tšehhi Vabariigis lõppesid 2. juunil alanud parlamendivalimised. Parempoolne Kodanike Demokraatlik Partei kogus 35,4% ja valitsev Tšehhi Sotsiaaldemokraatlik Partei 32,3% häältest. Valimistel osales 64,5% hääleõiguslikest kodanikest.
Montenegro parlament kuulutas välja iseseisvuse.
Türgis Mersini linnas tubakapoe ees toimunud käsigranaadi plahvatuses sai vigastada vähemalt 8 inimest. Võimude hinnangul korraldasid plahvatuse kurdi võitlejad. 
Ameerika Ühendriikide president George W. Bush kutsus oma iganädalases raadiopöördumises Ameerika Ühendriikide Kongressi Senatit üles ametlikult defineerima abielu kui ühenduse mehe ja naise vahel, soovides sellega ohjeldada osariikide kohtute tegevust samasooliste abielu legaliseerimisel.
Kanada politsei arreteeris Torontos 17 terroriaktide ettevalmistamises kahtlustatud meest. Mehed plaanisid väidetavalt pommirünnakuid Ontario provintsi lõunaosas ja olid hankinud pommide valmistamiseks kolm tonni ammooniumnitraati.
Hiinas Anhui provintsis kukkus alla sõjaväe transpordilennuk. Kõik pardal olnud 40 inimest said surma.
Iraagi pealinnas Bagdadis tapsid terroristid ühe ja röövisid veel neli Vene diplomaati.
Iraagi lõunaosas Al-Başrah' linnas hukkus autopommi plahvatuses vähemalt 20 ja sai vigastada 80 inimest.

4. juuni

Serbia ja Montenegro liitriigi viimane president Svetozar Marović astus ametist tagasi.
San Marinos toimusid parlamendivalimised. Parima tulemuse sai Kristlik-Demokraatlik Partei 32,9% häälte ja 21 kohaga 60-kohalises parlamendis; teiseks jäi 31,9% häälte ja 20 kohaga Sotsialistide ja Demokraatide Partei. 
Rumeenia pealinnas Bukarestis toimus paraad homoseksuaalsete inimeste võrdsete õiguste toetuseks. GayFesti-nimelise ürituse ajal puhkesid kokkupõrked paraadi vastu protesteerivate vägivaldsete meeleavaldajate ja märulipolitsei vahel; 10 inimest sai vigastada.
Peruus toimus presidendivalimiste teine voor. Valimised võitis 52,55% häältega vasakpoolse Partido Aprista Peruano kandidaat Alan García Pérez, tema vastaskandidaat, samuti vasakpoolse partei Unión por el Perú esindaja Ollanta Humala Tasso kogus 47,45% valijate toetuse.
Iraagi Diyālá provintsis peatasid relvastatud isikud maanteel ajutise kontrollpunkti autosid, sundisid inimesi autodest välja tulema ja lasid nad maha. Kokku mõrvati 24 inimest.
Iraagi lõunaosas Al-Başrah' linnas hukkus mošee juures toimunud kokkupõrgetes politsei ja jumalateenistusele kogunenud sunniitide vahel 9 inimest.
Palestiina Omavalitsus hakkas pärast kolmekuist vaheaega töötajatele nende saamata palka välja maksma. Palk makstakse välja esmajärjekorras välja väikesepalgalistele töötajatele, kelle kuupalk ei ületa 1500 seeklit. 
Iisraeli peaminister Ehud Olmert pidas Sharm ash-Shaykhi kuurordis kõnelusi Egiptuse presidendi Hosni Mubarakiga. Keskseteks teemadeks olid Palestiina rahuplaan ja Iisraeli suhted Palestiina valitseva islamiliikumisega Ḩamās.
Vietnami saabus ametlikule visiidile Ameerika Ühendriikide kaitseminister Donald Rumsfeld.
Nepali Ülemkohus andis korralduse vabastada 12. mail vahistatud kolm endise valitsuse liiget, kuna nende arreteerimiseks puudus kohtu hinnangul piisav alus. Ülejäänud kaks vahistatud ministrit ei taotlenud vabastamist.
Ida-Timori pealinnas Dilis puhkesid uued kokkupõrked rivaalitsevate jõukude ja relvarühmituste vahel.
Somaalias vallutasid islamikohtute relvaüksused pealinnast Muqdishost 30 kilomeetrit põhja pool asuva Balcadi linna. Siiani kontrollis linna väepealik Muuse Suudi Yalaxow, kes on ühtlasi Somaalia ajutise valitsuse transpordiminister.
Eestis Pärnus toimunud Erakonna Isamaaliit ja Erakonna Res Publica üldkogudel kiideti heaks kahe partei ühinemine.

5. juuni

Tšehhi president Václav Klaus tegi ettepaneku valitsuse moodustamiseks parlamendivalimistel napi edu saavutanud parempoolse Kodanike Demokraatliku Partei esimehele Mirek Topolánekile.
Islandil teatas oma peatsest tagasiastumisest peaminister Halldór Ásgrímsson, kuna tema Progressiivne Partei sai mais 2006 toimunud kohalikel valimistel lüüa. Peaministri kandidaadiks nimetati senine välisminister Geir Haarde. 
Serbia parlament kuulutas välja riigi iseseisvuse ja tunnistas Serbia Serbia ja Montenegro liitriigi õigusjärglaseks, lõpetades sellega ametlikult liitriigi eksistentsi.
Türgi Sakarya provintsis toimus sõjaväebaasis plahvatus, milles hukkus üks ja sai vigastada kaks inimest. Plahvatuse põhjustas lõhkeaine hooletu käsitlemine.
Tšiili õpilasrahutused: Tšiili pealinnas Santiagos toimusid uued ulatuslikud keskkooliõpilaste meeleavaldused haridusreformi toetuseks. Toimusid kokkupõrked politsei ja meeleavaldajate vahel, arreteeriti 262 õpilast.
Paraguays mõisteti 10 aastaks vangi riigi ekspresident Luis Ángel González Macchi. Teda süüdistati kaasaaitamises 16 miljoni USA dollari ebaseaduslikule ülekandmisele välismaistele pangakontodele, mille tagajärjel jäid kahe pankrotistunud panga kliendid ilma oma säästudest.
Iraagi pealinna Bagdadi kesklinnas röövisid eriüksuste mundritesse riietatud relvastatud isikud transpordifirmade kontoritest ja kauplustest umbes 50 inimest.
Somaalias teatasid islamikohtute relvaüksuste esindajad, et on nädalaid kestnud võitluses kohalike väepealikega saavutanud kontrolli riigi pealinna Muqdisho üle.

6. juuni

Suurbritannia kohus lükkas tagasi Venemaa taotluse anda välja kolm aastat tagasi Suurbritannias poliitilise varjupaiga saanud juudi päritolu vene ärimees ja poliitik Boriss Berezovski.
Prantsuse kirjastusgrupp La Martiniere teatas, et kaebab kohtusse internetifirma Google, süüdistades viimast 110 teose ebaseaduslikus digiteerimises.
Brasiilia pealinnas Brasílias tungis umbes tuhat maata talupoega Brasiilia Kongressi alamkoja hoonesse, nõudes maareformide kiiret läbiviimist. Vägivaldseks muutunud protestiaktsiooni käigus sai vigastada 25 inimest, politsei vahistas 500 meeleavaldajat. 
Nepali peaminister Girija Prasad Koirala alustas oma esimest ametlikku välisvisiiti, suundudes neljaks päevaks Indiasse.
Sri Lanka pealinna Colombo lähistel Welisara mereväebaasi ees plahvatas bussis pomm. Vigastada said bussijuht ja konduktor. Valitsuse hinnangul korraldas plahvatuse relvarühmitus Tamili Tiigrid.
Ida-Timori pealinnas Dilis kogunes meeleavaldusele üle 1000 inimese, kes nõudsid peaminister Mari Alkatiri tagasiastumist. Meeleavaldajad süüdistavad teda sadade sõdurite vallandamises märtsis 2006, mis tõi kaasa ulatuslikud vägivaldsed tänavarahutused.

7. juuni

Euroopa Nõukogu avaldas aruande, mille kohaselt tegid 14 Euroopa riiki koostööd Ameerika Ühendriikide Luure Keskagentuuriga terroris kahtlustatavate isikute õhutranspordi tagamiseks. Aruande kohaselt on olemas ka tõendusmaterjal, mis lubab oletada, et Poolas ja Rumeenias eksisteerisid salajased laagrid samade isikute kinnipidamiseks.
Türgis İstanbulis algas kohtuprotsess naiskirjaniku Perihan Mağdeni üle, keda süüdistatakse kohustusliku sõjaväeteenistuse vastaste meeleolude õhutamises rahva seas.
Ameerika Ühendriikide Kongressi Senat blokeeris president George W. Bushi toetatud algatuse samasooliste abielu keelustamiseks. Keelu poolt hääletas vaid 49 senaatorit minimaalselt nõutava 60 asemel.
Haitil kiitis parlament heaks peaminister Jacques-Édouard Alexise uue valitsuskabineti, kus välisministri koha sai Rénald Clérismé, rahandusministri koha Daniel Dorsainvil ja siseministri koha Paul Antoine Bien-Aimé.
Iraagis Ba‘qūbah' linna lähistel hukkus Ameerika Ühendriikide armee õhurünnakus islamistliku terroriorganisatsiooni al-Qā‘idah Iraagi haru juht Abū Musʿab az-Zarqāwī koos oma 7 abiga.
2006. aasta Eesti presidendivalimised: Eestimaa Rahvaliidu juhatus pöördus Arnold Rüütli poole palvega kandideerida teiseks ametiajaks presidendiks. Arnold Rüütel tegi seejärel avalduse, mille kohaselt on ta valmis kandideerima, kui Riigikogus ei õnnestu presidenti valida.

8. juuni

Venemaa võimud andsid Bosnia ja Hertsegoviina esindajatele välja sõjakuritegudes süüdistatava Bosnia serblase Dragan Zelenovići.
Valgevene võimud kehtestasid sissesõidukeelu Euroopa Liidu ja Ameerika Ühendriikide juhtivatele valitsusametnikele, vastates sellega Valgevene riigijuhtide suhtes kehtestatud sissesõidupiirangutele.
Norra pealinnas Oslos algasid läbirääkimised Sri Lanka valitsuse ja relvarühmituse Tamili Tiigrid esindajate vahel vaherahu sõlmimise küsimustes.
Iraagi parlament andis heakskiidu peaminister Nūrī al-Mālikī esitatud ministrikandidaatidele.
Laose Rahvusassamblee valis riigi uueks presidendiks Choummaly Sayasone ja asepresidendiks endise peaministri Boungnang Vorachithi. Uueks peaministriks nimetati Bouasone Bouphavanh.
ÜRO Peaassamblee majandus-, sotsiaal-, arengu- ja humanitaarabiküsimustega tegeleva 2. komitee esimeheks valiti Eesti alaline esindaja organisatsiooni juures, suursaadik Tiina Intelmann. 

9. juuni

Prantsusmaa pealinnas Pariisis kohtusid Prantsuse president Jacques Chirac ja Suurbritannia peaminister Tony Blair. Kohtumisel arutati ühist kaitsepoliitikat, Euroopa Liidu laienemist, Iraani aatomiprogrammi küsimust ning koostöövõimalusi tuumaenergia arendamise valdkonnas.
Saksamaal algasid 2006. aasta jalgpalli maailmameistrivõistlused. Avamängu pidasid Müncheni Allianz Arena staadionil Saksamaa ja Costa Rica, mille võitis tulemusega 4:2 Saksa meeskond.
Hollandis Haagis algas ÜRO sõjakuritegude tribunali protsess vägistamistes ja piinamistes süüdistatava Bosnia serblase Dragan Zelenovići üle.
Haitil vannutati ametisse peaminister Jacques-Édouard Alexise uus valitsuskabinet.
Jaapani valitsus kiitis heaks seaduseelnõu, millega taastataks Jaapani kaitseministeerium. Eraldi ministeerium relvajõudude haldamiseks likvideeriti Jaapanis pärast kaotust Teises maailmasõjas.
Palestiinas Gaza tsoonis tabasid Iisraeli suurtükimürsud ranna-ala. kaheksa inimest, sealhulgas kolm last said surma.
Somaalias Baydhabo linnas ründasid kohaliku relvaüksuse võitlejad riigi presidendi Cabdulaahi Yuusuf Axmedi peakorterit. Rünnak löödi tagasi, kuid selles hukkus 10 inimest.
Tansaanias Kilimanjaro mäest ida pool toimunud bussiõnnetuses hukkus 54 ja sai vigastada 20 inimest.

10. juuni

Venemaal Peterburis algas grupi G8 rahandusministrite aastakoosolek
Soome Keskerakonna esimeheks valiti tagasi riigi peaminister Matti Vanhanen.
Leedu ekspresident Rolandas Paksas alustas Vilniusest koos kaaspilootide Vladimiras Makogonovase ja Eugen Salpiusega 52 vahemaandumisega ümbermaailmareisi sportlennukil.
Kuuba saarel Ameerika Ühendriikide armee hallatavas Guantánamo lahe vangilaagris sooritas kolm kinnipeetavat enesetapu. Terrorismisüüdistuste alusel vangistatud kaks saudiaraablast ja üks jeemenlane poosid ennast oma kongides üles.
Poola pealinnas Varssavis toimus geiparaad, mis protesteeris homoseksuaalsete inimeste diskrimineerimise vastu. Varem ei ole Varssavi linnavalitsus taolisi üritusi korraldada lubanud.
Palestiina valitseva islamiliikumise Ḩamās sõjaline tiib korraldas Gaza tsoonist raketirünnaku Iisraeli aladele, rikkudes sellega 16 kuud kehtinud vaherahu. Ḩamāsi sõnul oli tegu vastusega 9. juunil 8 palestiinlase surmaga lõppenud Iisraeli armee suurtükirünnakule.

11. juuni

2006. aasta jalgpalli maailmameistrivõistlused: Saksamaal Nürnbergis avaldasid sajad inimesed Iraani-Mehhiko jalgpallimatši eel meelt Iraani presidendi Maḩmūd Aḩmadīnezhādi vastu, heites talle ette holokausti eitamist. Valdava osa meeleavaldajatest moodustasid juudid ja iraani päritolu immigrandid.
Pariisis lõppesid 2006. aasta Prantsusmaa lahtised meistrivõistlused tennises. Aasta varasemat turniirivõitu kordasid nii meeste üksikmängu meister Rafael Nadal kui ka naiste üksikmängu meister Justine Henin-Hardenne.
Eesti laevandusettevõte Tallink allkirjastas lepingu firmaga Sea Containers viimase omandis oleva laevandusettevõte Silja Line ostuks. Tehingu väärtus oli 7,3 miljardit Eesti krooni. Lisaks omandas Sea Containers 5 miljonit Tallinki aktsiat.

12. juuni

Luksemburgis toimus Euroopa Liidu riikide välisministrite kohtumine, mille raames õnnestus ületada Küprose valitsuse vastasseisu tõttu tekkinud kriis liitumisläbirääkimiste avamisel Türgiga. 
Iisraeli peaminister Ehud Olmert kohtus Londonis Suurbritannia peaministri Tony Blairiga, et taotleda toetust oma kavale Iisraeli piiride ühepoolseks märkimiseks kui Palestiina rahuprotsess peaks ebaõnnestuma.
Argentina president Néstor Kirchner allkirjastas seaduse, mille kohaselt Argentina sõjavägi võib edaspidi kasutada relvajõudu ainult välisagressori vastu ja vähenevad armeejuhtide võimupiirid.
Iisraelis Netanya linna lähistel raudteeülesõidul sõitis pärast kokkupõrget veoautoga raudteelt välja Tel Avivist Haifasse suundunud reisirong. Surma sai vähemalt 5 ja vigastada üle 60 inimese.
Pakistanis Quetta linnas plahvatas hotelli lähistel pomm. Hukkus 5 ja sai vigastada vähemalt 17 inimest.
Jaapani edelaosa tabas 6,2-magnituudine maavärin, mille epitsenter asus Ōita prefektuuris. Maavärin peatas raudteeliikluse ja tekitas vigastusi 5 inimesele.
Uus-Meremaad tabanud ulatuslik talvine vihma- ja lumetorm jättis mitmeks tunniks elektrita Aucklandi linna; ajutiselt katkes rongiliiklus ja suleti kaks haiglat.

13. juuni

Venemaal Peterburis algas 10. rahvusvaheline majandusfoorum pealkirja all "Inimene 21. sajandi maailmakorralduses: majandus, poliitika, kultuur ja elustandardid". Kolmepäevase ürituse avas Venemaa president Vladimir Putin.
Jaapani parlament kiitis heaks seaduseelnõu, mis võimaldab kehtestada majanduslikud sanktsioonid Põhja-Korea vastu kui viimane keeldub avaldamast täielikku infot 1970. ja 1980. aastatel röövitud Jaapani kodanike kohta.
Taiwani parlament algatas häältega 113:96 menetluse riigi presidendi Chen Shui-biani tagandamiseks.
Iisraeli armee korraldas õhurünnaku Gaza tsoonis raketirünnakuks valmistuvate islamistliku relvarühmituse võitlejate vastu. Rünnakus hukkus 9 ja sai vigastada vähemalt 30 inimest. Hukkunute seas oli seitse tsiviilisikut, neist kaks lapsed.
Iraagis Kirkūki linnas toimus varahommikul seitse plahvatust. Kokku sai plahvatustes surma vähemalt 24 inimest.
Ameerika Ühendriikide president George W. Bush sooritas üllatusliku kiirvisiidi Iraagi pealinna Bagdadi, kohtudes Iraagi peaministri Nūrī al-Mālikīga.
Austraalia föderaalvalitsus tühistas Austraalia pealinna alal mais 2006 kehtestatud samasooliste partnerlusseaduse.
Nigeeria nõustus New Yorgis ÜRO vahendusel toimunud läbirääkimistel loovutama Kamerunile vaidlusaluse naftarikka Bakassi poolsaare ja viima sealt 60 päeva jooksul välja oma relvaüksused.
Guinea mitmetes linnades toimusid kokkupõrked politsei ja streigi tõttu eksamite ärajäämise vastu meelt avaldavate keskkooliõpilaste vahel. Kokkupõrgetes sai surma 10 inimest.
Eesti sõlmis esimese riigina diplomaatilised suhted Montenegroga.

14. juuni

Prantsusmaal Pariisis mõisteti süüdi 25 väidetavat islamiterroristi, kes kavandasid süüdistuste kohaselt aastatel 2001–2002 Pariisis terroriakte tšetšeeni vabadusvõitluse toetuseks.
2006. aasta jalgpalli maailmameistrivõistlused: Saksamaal Dortmundis arreteeris politsei umbes 300 saksa ja poola jalgpallifänni, kelle kokkupõrked muutusid Saksamaa–Poola jalgpallimatši eel vägivaldseteks.
Hiina ja Taiwani valitsuste esindajad jõudsid kokkuleppele regulaarsete vahemaandumisteta lennuliinide avamiseks kahe riigi suuremate linnade vahel (Peking, Shanghai, Guangzhou ja Xiamen Hiinas ning Taibei ja Gaoxiong Taiwanil).
Iraagi pealinnas Bagdadis algas ulatuslik julgeolekuoperatsioon kontrolli saavutamiseks olukorra üle linnas. Tänavatele toodi 40 000 Iraagi ja Ameerika Ühendriikide sõdurit. Kehtestati öine komandanditund.
Somaalias vallutasid Islamikohtute Liidu relvaüksused kohaliku väepealiku Mohamed Dhere käest Jowhari linna.
Eestis võttis Riigikogu häältega 62:18 vastu Delfi-seaduse nime all tuntuks saanud seadusemuudatused, mis loovad täiendavad võimalused internetis vaenu õhutavaid tegusid toime pannud isikute identifitseerimiseks ja vastutusele võtmiseks.
Eestis, Lätis ja Leedus meenutati 65 aasta möödumist juuniküüditamisest. Tallinnas Lindamäel kell 12.00 alanud mälestusüritusel esinesid kõnega president Arnold Rüütel ja diplomaatilise korpuse vanemana Venemaa suursaadik Konstantin Provalov.
Eestis Harjumaal Kuusalu vallas Põhja-Kõrvemaa looduskaitsealal avastati ulatuslik metsapõleng.

15. juuni

Euroopa Parlament võttis vastu teadus- ja arendustegevuse eelarve aastateks 2007–2013 mahus 50 miljardit eurot. Prioriteetseteks valdkondadeks on tervishoid ja energeetika. 
Belgia pealinnas Brüsselis algas Euroopa Liidu 25 liikmesriigi valitsusjuhtide kahepäevane tippkohtumine.
Suurbritannia valitsus teatas, et Libeeria ekspresident Charles Ghankay Taylor võib süüdimõistmise korral ÜRO sõjakuritegude tribunalis kanda karistust Suurbritannias. Siiani ei olnud ükski riik nõustunud Taylori lubamisega oma vanglasse. 
Islandil astus ametisse peaminister Geir Haarde valitsuskabinet.
Serbia tunnistas ametlikult Montenegro iseseisvust.
Leedu president Valdas Adamkus tegi uue valitsuse moodustamise ülesandeks senisele peaministri kohusetäitjale, Leedu Sotsiaaldemokraatliku Partei liikmele Zigmantas Balčytisele.
Ameerika Ühendriikide Kongressi Senat kinnitas lisaeelarve mahus 94,5 miljardit USA dollarit, mis on ette nähtud peamiselt sõjaliste operatsioonide kulude katteks Iraagis ja Afganistanis ning orkaani Katrina kahjude hüvitamiseks.
Ameerika Ühendriikide tarkvarafirma Microsoft asutaja ja omanik Bill Gates teatas, et loobub aasta lõpus firma igapäevasest juhtimisest ning keskendub tegevusele oma heategevuslikus sihtasutuses.
Sri Lanka kirdeosas Anuradhapura piirkonnas sõitis buss maamiini otsa. Hukkus 64 ja sai vigastada 80 inimest. Võimude hinnangul paigaldas lõhkekeha relvarühmitus Tamili Tiigrid; viimase esindajad on seda eitanud.

16. juuni

ÜRO Julgeolekunõukogu andis nõusoleku Libeeria ekspresidendi Charles Ghankay Taylori kohtuprotsessi üleviimiseks Hollandisse Haagi.
Euroopa Liidu 25 liikmesriigi valitsusjuhid leppisid Belgias Brüsselis toimunud tippkohtumisel kokku, et Euroopa Liidu põhiseadusliku lepingu rakendamise protsessi jätkatakse 2008. aastal. Ühtlasi anti nõusolek euro kasutuselevõtmisele Sloveenias alates 1. jaanuarist 2007.
Soome parlament Eduskunta kiitis heaks osalise seksi ostmise keelu. Seaduse kohaselt on nüüdsest keelatud seksuaalteenuste ostmine vahendajate kaudu ja inimkaubanduse ohvritelt.
Itaalia põhjaosas asuvas Lecco linnas vahistati riigi viimase kuninga Umberto II poeg, 69-aastane prints Vittorio Emmanuele, süüdistatuna prostituutide värbamises Šveitsis asuva itaalia enklaavi Campione d'Italia kasiino klientide jaoks. Ka kahtlustatakse teda sidemetes maffiaga.
Türgi peaminister Recep Tayyip Erdoğan teatas, et Türgi ei ava vaatamata Euroopa Liidu nõuetele oma lennujaamu ja sadamaid Küprosele seni, kuni Põhja-Küprose Türgi Vabariik on rahvusvahelises isolatsioonis, ning on vajadusel valmis liitumisläbirääkimiste katkestamiseks Euroopa Liiduga.
Iraagi pealinnas Bagdadis õhkis enesetaputerrorist šiiidi mošees kingapommi. Rünnakus hukkus 11 ja sai vigastada 25 inimest.
Nepali pealinnas Katmandus lõppesid läbirääkimised peaminister Girijā Prasād Koīrālā ja maoistlike mässuliste liidri Prachanda vahel. Saavutatud kokkuleppe kohaselt saadetakse parlament laiali ja moodustatakse kuu aja jooksul ajutine valitsus, kuhu kuuluvad ka maoistide esindajad.
Ida-Timori endistest sõduritest mässulised alustasid president Xanana Gusmão üleskutset järgides relvade loovutamist rahvusvahelistele rahuvalveüksustele.

17. juuni

Slovakkias toimusid parlamendivalimised. Valimistel saavutas edu Robert Fico juhitav vasakpoolne partei Suund – Sotsiaaldemokraatia, mis kogus 29,14% häältest. Peaminister Mikuláš Dzurinda parempoolne Slovaki Demokraatlik ja Kristlik Liit – Demokraatlik Partei saavutas 18,36% valijate toetuse.
Venemaa julgeolekutöötajad tapsid miilitsaoperatsiooni käigus Arguni linnas separatistliku Itškeeria Tšetšeeni Vabariigi presidendi Abdul Halim Saidullajevi.
Brasiilias São Paulo linnas toimus kümnes iga-aastane geiparaad, millel osales politsei hinnangutel umbes 2,4 miljonit inimest.
Iraagi pealinnas Bagdadis ja selle ümbruses toimus seeria pommirünnakuid. Rünnati kahte turgu, politsei kontrollpunkte ja õhiti minibuss. Kokku hukkus rünnakutes 41 ja sai vigastada 100 inimest.
Sri Lanka Mannari saare lähistel toimunud merelahingus valitsusvägede ja relvarühmituse Tamili Tiigrid võitlejate vahel hävitati 8 Tamili Tiigrite alust ja hukkus 25 nende võitlejat. Valitsusvägede poolel sai surma 6 mereväelast.
Hiinas Anhui provintsis toimunud keemiatehase plahvatuses sai surma 10 ja vigastada 26 inimest.
Hiina peaminister Wen Jiabao sõitis Egiptusse, kust alustas oma ringreisi Aafrika riikides.
Somaalia Islamikohtute Liidu esindaja sõnul ületasid 300 Etioopia sõdurit Somaalia piiri ja võtsid oma kontrolli alla Dolaw' linna. Etioopia võimud eitasid sekkumist Somaalia kodusõja käiku.

18. juuni

Hispaanias Kataloonia autonoomses piirkonnas toimus referendum autonoomia laiendamise üle. Umbes 74% referendumil osalenud inimestest toetas uut hartat, mis kuulutab katalaanid "rahvuseks Hispaania koosseisus" ja annab piirkonnale senisest laiema kontrolli maksutulude üle.
Ameerika Ühendriikide Episkopaalkiriku piiskoppide üldkogu valis häältega 95:93 kiriku uueks juhiks naispiiskopi Katharine Jefferts Schori. Temast saab esimene naissoost kirikujuht anglikaani kirikus, mille haruks USA episkopaalkirik on.
Kasahstani Baikonuri kosmodroomilt saadeti kohaliku aja järgi 4.40 hommikul orbiidile riigi esimene mehitamata sidesatelliit KazSat-1. Satelliidi starti jälgisid kohapeal Kasahstani president Nursultan Nazarbajev ja Venemaa president Vladimir Putin.
Indias Jammu ja Kashmiri osariigis Rambani linna lähistel sõitis buss mägiteelt välja ja kukkus jõkke. Õnnetuses hukkus vähemalt 18 ja sai vigastada 23 inimest.
Afganistanis Helmandi provintsis korraldas islamiliikumine Ţālibān kaks rünnakut politseikonvoide vastu. Rünnakutes hukkus esialgsetel andmetel 30 inimest ja veel 10 võeti pantvangi.
Tansaanias kirjutasid Burundi valitsuse ja mässulise Hutu Rahvusliku Vabastamise Jõudude esindajad alla raamlepingule, millega lubatakse teha koostööd relvakonfliktide lõpetamiseks ja sõlmida kahe nädala jooksul vaherahu.
2006. aasta Eesti presidendivalimised: Tallinnas Estonia teatris toimunud Eestimaa Rahvaliidu XIII kongressil kinnitati ametlikult erakonna presidendikandidaadiks Arnold Rüütel. Erakond otsustas esitada oma kandidaadi valimistele alles valimiskogus, mitte Riigikogus.

19. juuni

Slovakkia president Ivan Gašparovič tegi valitsuse moodustamise ülesandeks parlamendivalimised võitnud partei Suund – Sotsiaaldemokraatia esimehele Robert Ficole.
Venemaa gaasifirma Gazprom allkirjastas lepingu Taani riikliku energiafirmaga DONG, mille alusel kohustuvad taanlased ostma alates 2011. aastast Põhja-Euroopa gaasijuhtme kaudu Gazpromilt 1 miljard kuupmeetrit maagaasi aastas. 
Ameerika Ühendriikide president George W. Bush andis korralduse külmutada kõik Valgevene presidendi Alaksandr Łukašenka varad Ameerika Ühendriikides. Ühtlasi keelati ameeriklastel kõik ärikontaktid president Łukašenkaga.
Ameerika Ühendriikides teatas oma tagasiastumisest välisministri asetäitja Robert Zoellick.
Kõrgõzstani president Kurmanbek Bakijev keelas oma valitsuse ministritel karistuseks halva töö eest riigieelarve ja küttemajanduse probleemide lahendamisel minna suvepuhkusele. Ministritel on lubatud puhkust võtta alles detsembris.

20. juuni

Prantsusmaa pealinnas Pariisis avati 10 aastat ehitamisel olnud hõimukunsti muuseum, mille maksumuseks kujunes 260 miljonit eurot. Pidulikul avamisel osalesid teiste seas ka president Jacques Chirac ja peaminister Dominique de Villepin.
Leedu parlament lükkas tagasi sotsiaaldemokraat Zigmantas Balčytise kandidatuuri peaministri ametikohale.
Venemaa koosseisu kuuluvas Kabardi-Balkaari Vabariigis astus tagasi peaminister Gennadi Gubin. Peaministri ajutiseks kohusetäitjaks nimetati Anuar Tšetšenov.
Jaapani peaminister Jun'ichirō Koizumi avaldas kava 600 Jaapani sõduri väljaviimiseks Iraagist. 
Iisraeli armee korraldas õhurünnaku oletatava islamivõitleja autole Gaza tsoonis. Rünnakus hukkus 2 last ja 1 teismeline poiss, vigastusi sai 14 inimest.
Ida-Timori pealinnas Dilis toimusid taas meeleavaldused, kus nõuti peaminister Mari Alkatiri tagasiastumist. Ida-Timori prokurörid esitasid aga süüdistuse riigi endisele siseministrile Rogerio Lobatole mässuliste relvadega varustamises.
Libeeria ekspresident Charles Ghankay Taylor toodi Sierra Leone pealinnast Freetownist üle Hollandi pealinna Haagi, kus jätkub ÜRO sõjakuritegude tribunali kohtuprotsess tema üle. 

21. juuni

Austria pealinnas Viinis toimus Euroopa Liidu liikmesriikide ja Ameerika Ühendriikide riigijuhtide tippkohtumine. Kohtumise keskseteks teemadeks olid Iraani tuumaprogrammi ja Guantánamo lahe vangilaagri küsimused, samuti viisavabaduse kehtestamine 11 Euroopa Liidu liikmesriigi ja USA vahel. Ameerika Ühendriikide president George W. Bush kinnitas oma valmisolekut Guantánamo vangilaagri sulgemiseks.
Ukrainas allkirjastasid kolm parteid pärast kolm kuud kestnud läbirääkimisi koalitsioonileppe, mille kohaselt saab riigi uueks peaministriks partei Julija Tõmošenko Blokk juht Julija Tõmošenko.
Venemaal tegi Moskva Kuzminki kohus otsuse saata maalt välja Natsionaalbolševistliku Partei üks liidreid Vladimir Linderman. 
Läti kaitseväe juhataja Gaidis Andrejs Zeibots esitas lahkumisavalduse seoses maikuus õppustel toimunud õnnetusega, milles hukkus kaks õhudessantväelast. Läti president Vaira Vīķe-Freiberga rahuldas selle.
Rahvusvaheline internetifirma Google avas oma esinduse Türgis, et tagada sealsele 16,5 miljonile internetikasutajale parem juurdepääs firma lokaliseeritud teenustele ja toodetele.
Taiwani parlamendi erakorralisel istungil ei leidnud piisavat toetust ettepanek algatada menetlus president Chen Shui-biani tagandamiseks.
Iraagi pealinnas Bagdadis lasti maha üks ekspresident Şaddām Husayni advokaatidest, Khamis al-Obeidi.
Iraagis At-Tājī linnas röövisid relvastatud isikud kohalikus tööstuskompleksis töölisbussidest umbes 80–100 vabrikutöölist.
Indoneesias Sulawesi saarel paduvihmade tagajärjel toimunud maalihete ja üleujutuste tõttu hukkus üle 200 inimese.
Ida-Timori president Xanana Gusmão soovitas oma kirjas peaminister Mari Alkatirile viimasel vabatahtlikult tagasi astuda või riskida vallandamisega. 
Sudaani pealinnas Hartumis algasid rahuläbirääkimised Somaalia valitsuse ja Somaalia pealinna Muqdishot kontrolliva Islamikohtute Liidu esindajate vahel.
Eesti firma AS Pere Leib Tootmine kaebas Riigikohtusse edasi Tallinna ringkonnakohtu 7. juuni otsuse, mis lubas müüa Weroli aktsiad firmale Dovelin Baltic OÜ enne Pere Leib Tootmise nõuete läbivaatamist.

22. juuni

Rahvusvaheline Punase Risti Komitee võttis häältega 237:54 organisatsiooni täisliikmeteks vastu Iisraeli Magen David Adomi ja Palestiina Punase Poolkuu Ühingu, lõpetades sellega 58 aastat kestnud vaidlused.
Vatikanis teatas oma tagasiastumisest riigisekretär kardinal Angelo Sodano. Tema ametist lahkumine jõustub 15. septembril 2006.
Ameerika Ühendriikide Florida osariigis Miamis vahistas Föderaalne Juurdlusbüroo (FBI) seitse isikut, kahtlustades neid terroriaktide ettevalmistamises. Vahistatud kavatsesid väidetavalt rünnata Sears Toweri pilvelõhkujat Chicagos ja föderaalhooneid Miami piirkonnas.
2006. aasta Eesti presidendivalimised: Eesti president Arnold Rüütel saatis riigikogu esimehele Toomas Varekile kirja ettepanekuga kutsuda 28. augustil 2006 kell 12 kokku Riigikogu erakorraline istungjärk Eesti Vabariigi presidendi valimiseks. 
Eesti valitsus andis alalise elamisloa 20 Venemaa relvajõududest reservi arvatud kaadrisõjaväelase lesele.
Eesti valitsus otsustas saata Riigikogule arutamiseks relvaseaduse eelnõu.
Eesti valitsus eraldas valitsuse reservist 3 710 789 krooni Lennart Meri matusega seotud kuludeks.
Eesti valitsus tegi poliitilise otsuse suurendada ravikindlustuse ja pensionikindlustuse tulubaasi ja katta ravikindlustusega rohkem inimesi.
Eesti valitsus kinnitas Eesti looduskaitse arengukava aastani 2035. 
Toris Eesti sõjaväelaste mälestuskirikus peeti võidupüha jumalateenistus. Avati mälestusplaat Arre Illenzeerile ja Andres Nuiamäele. 
Tartu maakohtus peeti esimene istung ametiseisundi kuritarvitamises süüdistatava Aivar Aleksejevi kriminaalasjas.
Tallinna linnavolikogu kinnitas teise lisaeelarve mahuga 527 miljonit krooni.

23. juuni

Poola peaminister Kazimierz Marcinkiewicz tagandas ametist rahandusminister Zyta Gilowska, nimetades tema ametijärglaseks oma senise nõuniku Paweł Wojciechowski.
Ameerika Ühendriikides teatas oma tagasiastumisest transpordiminister Norman Mineta.
Ameerika Ühendriikide ajaleht New York Times avaldas artikli Luure Keskagentuuri tegevusest eraisikute pangakontode jälgimisel seoses terrorivastase võitlusega. Artikkel pani aluse ulatuslikule ühiskondlikule diskussioonile ajakirjandusvabadusest ja -eetikast.
Võidupüha Eestis: Saaremaa lähistel Küdema lahes toimus Kaitseliidu mereparaad. 11.45 algas Saaremaa sadamas Arnold Rüütli kõne. Pärast seda saatis president teele võidutule ning siirdus mereväe lipulaevale Admiral Pitka. Paraadil osalevad laevad möödusid tervitades Admiral Pitkast. Mereparaadil osalenud Suurbritannia sõjalaev hävitaja Edinburgh sõitis liiga suure kiiruse tõttu vastu kaid. Laev ja kai said viga.

24. juuni

Saksamaal Stuttgardis arreteeriti Inglismaa ja Saksamaa jalgpallifännide vägivaldsete kokkupõrgete järel 378 inimest.
Valgevenes algasid Valgevene ja Venemaa ühised sõjaväeõppused "Liidu Kilp 2006", mille käigus imiteeriti kujutletava vaenlase sissetungi.
Vietnami president Trần Đức Lương, peaminister Phan Văn Khải ja parlamendi (Rahvusassamblee) esimees Nguyễn Văn An esitasid parlamendile tagasiastumispalve, tuues ametist lahkumise põhjuseks kõrge vanuse.
Filipiinide president Gloria Macapagal-Arroyo allkirjastas uue seaduse, millega kuulutati kehtetuks surmanuhtlus.

25. juuni

Luksemburgis paiknev rahvusvaheline terasekontsern Arcelor teatas ühinemisest India ettevõttega Mittal Steel, mille tulemusel tekib maailma suurim terasekontsern. Ühinenud ettevõtte nimeks saab Arcelor-Mittal.
Rootsis Stockholmi äärelinnas Tenstas leiti pommivööd kandev mees. Politsei sulges ümberkaudsed tänavad ja osa elanikke evakueeriti.
Saksamaal Baieri liidumaal lasti maha elanikke ohustanud pruunkaru Bruno.
Ameerika Ühendriikide investor Warren Buffett, rikkuselt teine inimene maailmas, avalikustas oma kava annetada 37 miljardit USA dollarit heategevuslikule Bill ja Melinda Gatesi Sihtasutusele.
Iisraelis ründasid kaheksa Palestiina islamivõitlejat tunneli kaudu Iisraeli armee tugipunkti, tappes kaks ja haavates kolme sõdurit. Kapral Gilad Shalit võeti pantvangi.  
Iraagi Mudžahediinide Šuura Nõukogu teatas internetis nelja 3. juunil röövitud Venemaa diplomaadi tapmisest.
Ida-Timoril astus jätkuvate poliitiliste pingete tõttu ametist tagasi riigi välis- ja kaitseminister, Nobeli rahuauhinna laureaat José Ramos Horta.
Sudaani valitsus teatas, et tühistab osalise keelu ÜRO operatsioonide läbiviimiseks mässulises Darfuri regioonis.
Eesti kaitseminister Jürgen Ligi põrkas Tallinnas Väike-Õismäel Paldiski maantee ja Sõudebaasi tee ristmikul jalgrattaga sõites kell 19.07 kokku vasakpööret sooritava sõiduautoga, mille juht ei lasknud jalgratturit läbi. Minister sai kergelt viga.

26. juuni

Iisraeli valitsus ja armee esinesid nõuetega vabastada palestiinlaste poolt 25. juunil pantvangi võetud kapral Gilad Shalit, ähvardades vastasel juhul kukutada äärmusliku islamiliikumise Ḩamās juhitav Palestiina omavalitsus.
Palestiinast Gaza tsoonist tulistati Iisraeli linnade pihta kolm raketti. Sederoti linnas sai rünnaku tagajärjel haavata neli tsiviilisikut.
Ida-Timoril astus kasvava poliitilise surve tulemusel ametist tagasi peaminister Marí Alkatiri.
Sri Lankal Pannapittya linnas hukkus autopommi plahvatuses kolm inimest, sealhulgas ka maaväe staabiülema asetäitja Parami Kulkathunga.

27. juuni

Ameerika Ühendriikide Kongressi Senatis kukkus ühe häälega läbi eelnõu, mis oleks muutnud riigilipu teotamise kriminaalkorras karistatavaks.
Armeenia president Robert Khotšharjan ja Aserbaidžaani president İlham Әliyev jõudsid kokkuleppele rahvahääletuse korraldamises Mägi-Karabahhi poliitilise staatuse otsustamiseks.
Vietnami Rahvusassamblee valis riigi uueks presidendiks Nguyễn Minh Triếti, kes omakorda nimetas uueks peaministriks Nguyễn Tấn Dũngi.
Taiwani parlamendis kukkus läbi katse algatada uuesti president Chen Shui-biani ametist tagandamise menetlus. 148 vajaliku poolthääle asemel õnnestus saavutada vaid 119 parlamendiliikme toetus.
Palestiina relvarühmituse liikmed vangistasid ja tapsid 18-aastase Iisraeli üliõpilase Eliyahu Asheri.
Tšaadi mässuliste relvaüksused sooritasid rünnaku Kesk-Aafrika Vabariigile, toetades nii sealseid mässulisi.

28. juuni

Rumeenia parlamendis kukkus häältega 145:235 läbi umbusaldusavaldus peaminister Călin Popescu-Tăriceanu valitsuse vastu.
Ameerika Ühendriikide Pennsylvania osariigis Wilkes-Barre'i linna piirkonnas evakueeriti Susquehanna jõe veetaseme tõusu tõttu ja võimalike üleujutuste kartuses umbes 200 000 inimest.
Iisraeli armee sooritas rünnaku Gaza tsoonile, pommitades sildu ja elektrijaamu. Palestiina relvarühmitused vastasid nelja raketi tulistamisega Iisraeli territooriumile.

29. juuni

Ameerika Ühendriikides lahkus ametist rahandusminister John Snow. Ministri ajutiseks kohusetäitjaks nimetati senine aseminister Robert M. Kimmitt. 
Ameerika Ühendriikide Ülemkohus tunnistas ebaseaduslikuks Guantánamo lahe vangilaagris kinnipeetavate isikute üle kohtumõistmise sõjaväetribunalide poolt 
Ameerika Ühendriikide Alabama osariigi endine kuberner Don Siegelman mõisteti süüdi altkäemaksu võtmises, pettuses ja õigusemõistmise takistamises
Iraagis Kirkūki linnas ründas enesetaputerrorist šiiidist sõduri matusele kogunenud inimesi. 4 inimest sai surma ja 27 vigastada.
Kuveidis toimusid parlamendivalimised; esimest korda said nii valida kui ka kandideerida naised. Ükski naiskandidaat siiski valituks ei osutunud.
Taiwani rahandusministriks nimetati Ho Chih-chin.

30. juuni

Hollandis astus ametist tagasi peaminister Jan Peter Balkenende valitsuskabinet
Portugalis lahkus ametist välisminister Diogo Freitas do Amaral. Uueks välisministriks nimetati senine kaitseminister Luís Amado ja uueks kaitseministriks Nuno Severiano Teixeira.
Iisraeli armee korraldas taas õhurünnakud Gaza tsoonile. Rünnakutes hukkus üks relvarühmituse Palestiina Islami Džihaad liige ja sai vigastada üks laps. Palestiinlaste tulistatud rakett tabas Ashqeloni linna surnuaeda Iisraelis.
Eesti konkurentsiamet andis tingimusteta nõusoleku laevandusettevõtete Tallink ja Silja Line ühinemiseks.

 2006-06